SSC-র গ্রুপ C ও D কর্মীদের ভাতা নিয়ে বিরাট নির্দেশ হাইকোর্টের

কলকাতা: এসএসসি চাকরিহারা গ্রুপ সি ও গ্রুপ ডি (Jobless Group C Group D Worker) ভাতা মামলায় (Allowance Case) বড় নির্দেশ দিল হাইকোর্ট। সরকারি কর্মীদের ভাতা দেওয়ার সিদ্ধান্তের উপর অন্তর্বর্তীকালীন স্থগিতাদেশের সময়সীমা বৃদ্ধি করল কলকাতা হাইকোর্ট (Calcutta High Court)। আগামী জানুয়ারি মাস পর্যন্ত এই স্থগিতাদেশ বজায় থাকবে। বিচারপতি অমৃতা সিনহার (Justice Amrita Sinha) নির্দেশ, আগামী বছর অর্থাৎ ২০২৬ সালের ৩০ জানুয়ারি পর্যন্ত ভাতা দেওয়া যাবে না।

প্রসঙ্গত, ২০১৬ সালের এসএসসি প্যানেলে থাকা প্রায় ২৬ হাজার জনের চাকরি বাতিল করার নির্দেশ দিয়েছিল সুপ্রিম কোর্ট। এই ২৬ হাজার জনের মধ্যে রয়েছেন গ্রুপ সি এবং গ্রুপ ডি কর্মীরাও। তাঁদের জন্যই গত মে মাসে ভাতা দেওয়ার সিদ্ধান্ত নিয়েছিল রাজ্য সরকার।চাকরিহারা গ্রুপ সি কর্মীদের ২৫ হাজার টাকা ভাতা দেওয়া হবে এবং যারা গ্রুপ ডি-র কর্মী ছিলেন তারা ২০ হাজার টাকা ভাতা দেওয়ার সিদ্ধান্ত নিয়েছিল রাজ্য সরকার। সেই সিদ্ধান্তকে চ্যালেঞ্জ জানিয়ে কলকাতা হাইকোর্টে মামলা দায়ের হয়। সেই মামলায় বিচারপতি অমৃতা সিনহা পূর্বেই অন্তর্বর্তীকালীন স্থগিতাদেশ জারি করেছিলেন। সেই অন্তর্বর্তীকালীন স্থগিতাদেশের সময়সীমা বৃদ্ধি করলেন বিচারপতি অমৃতা সিনহা।

আরও পড়ুন: আরজিকর মামলায় নজরে এবার কলকাতা পুলিশের ৪ আধিকারিক

মামলাকারীদের আইনজীবীর দাবি ছিল, চাকরিহারা গ্রুপ সি এবং গ্রুপ ডি কর্মীদের ভাতা দেওয়ার সিদ্ধান্ত সুপ্রিম কোর্টের রায়ের পরিপন্থী। সেই সময়ই আদালত স্পষ্ট করেছিল, কোনও ভাবেই এই ভাতা দেওয়ার সিদ্ধান্ত গ্রহণযোগ্য নয়। আর এই সিদ্ধান্তে অন্তর্বর্তী স্থগিতাদেশ জারি করা হয়। আগামী ২৬ সেপ্টেম্বর পর্যন্ত ভাতা দেওয়ার উপরে অন্তর্বর্তী স্থগিতাদেশ দিয়েছিল হাইকোর্ট। এ বার স্থগিতাদেশের সময়সীমা আরও বাড়ানো হল।

দেখুন ভিডিও