SSC শিক্ষক নিয়োগে ১০ নম্বর নিয়ে বৈষম্য! মামলা দায়ের হাইকোর্টে

ওয়েব ডেস্ক: এসএসসি-র (SSC) একাদশ-দ্বাদশ শ্রেণির শিক্ষক নিয়োগ (Teacher Recruitment) প্রক্রিয়াকে ঘিরে আবারও শুরু বিতর্ক। সরকারি স্কুলের কর্মরত শিক্ষকরা যদি অভিজ্ঞতার ভিত্তিতে অতিরিক্ত ১০ নম্বর পেয়ে থাকেন, তাহলে সরকার-স্বীকৃত বেসরকারি স্কুলের শিক্ষকরা সেই সুবিধা পাবেন না কেন? এই প্রশ্ন তুলে ফের আদালতে দায়ের হল মামলা। জানা গিয়েছে, ১০ নম্বর নিয়ে এই বৈষম্যের বিরুদ্ধে কলকাতা হাইকোর্টে (Calcutta High Court) একটি মামলা দায়ের করা হয়েছে। আগামী ২৮ নভেম্বর বিচারপতি অমৃতা সিনহার (Justice Amrita Sinha) এজলাসে সেই মামলার শুনানি হওয়ার সম্ভাবনা রয়েছে।

শনিবার রাতে একাদশ-দ্বাদশের লিখিত পরীক্ষায় উত্তীর্ণ প্রার্থীদের ইন্টারভিউ তালিকা প্রকাশ করে এসএসসি। মোট ১২,৪৪৫ শূন্যপদের বিপরীতে ২০ হাজার পরীক্ষার্থীর তালিকা প্রকাশ হলেও সঙ্গে সঙ্গেই শুরু হয় অসন্তোষ। বহুদিন ধরে আন্দোলনে যুক্ত থাকা চাকরিহারা শিক্ষকরা অভিযোগ করছেন—যোগ্যতা ও অভিজ্ঞতা থাকা সত্ত্বেও তাঁদের নাম তালিকায় নেই, অন্যদিকে অযোগ্য বলে চিহ্নিতদেরও ইন্টারভিউয়ে ডাকা হয়েছে।

আরও পড়ুন: তালিকায় অযোগ্যর নাম নিয়ে অবস্থান স্পষ্ট করলেন শিক্ষামন্ত্রী

এসএসসি আন্দোলনের অন্যতম মুখ চিন্ময় মণ্ডল প্রতিবাদ জানিয়ে বলেন, “তালিকায় আমার নাম নেই। কাট-অফের থেকে তিন নম্বর কম পেয়েছি। অথচ তালিকা খতিয়ে দেখলাম, অযোগ্যদের তালিকায় যাদের নাম ছিল তাদের মধ্যেও একজনকে ইন্টারভিউয়ে ডাকা হয়েছে!”

তাঁদের অভিযোগ, অভিজ্ঞতার নম্বর বণ্টনেও রয়েছে বড়সড় অসঙ্গতি। সরকারি স্কুলের শিক্ষকদের অভিজ্ঞতাকে যে ১০ নম্বর দেওয়া হয়, স্বীকৃত বেসরকারি স্কুলের শিক্ষকদের সেই নম্বর না দেওয়া অন্যায়—এমনটাই দাবি চাকরিপ্রার্থীদের। এখন এই সংক্রান্ত মামলার শুনানিতে হাইকোর্ট কী সিদ্ধান্ত দেয়, সেদিকেই এখন তাকিয়ে কর্মরত ও চাকরিহারা দুই পক্ষের শিক্ষকই।